
Egy törött tükör torz képei - A töredezettség fogalma Julio Cortázar 62/kirakós játék című művében

Esszém témája Julio Cortázar 62/ kirakós játék című regénye. Dolgozatomban egy olyan mindent átfogó műbeli elem megtalálását tűzöm ki célul, amelynek köszönhetően a töredezett jellegű szöveg kerek egésszé válik. Munkám során azt feltételezem, majd bizonyítom be, hogy ez az elem, amely a regényt összeköti, egy rejtett, felsőbbrendű háttérszereplő, aki soha nem jelenik meg explicit módon, az elemzés során mégis tetten érhető. A mű töredezettségéből kiindulva az úgynevezett behúzott bekezdések visszatérő elemeit vizsgálom, majd az eredményeket alátámasztom a regényben megjelenő narrátori és fokalizátori funkciók bemutatásával. Végül pedig konkrét szövegbeli elemekre koncentrálok: egy lehetséges értelmezés kialakításához nagyban hozzájárulhat Feuille Morte figurájának jelentősége, valamint hogy a narráció felfogható-e a feltételezett felsőbb rendű háttérszereplő elméjének védekező mechanizmusaként.



